Diari Oficial de la Generalitat Valenciana


Sumari del DOGV 8479, del 05-02-2019 (2019/849)

RESOLUCIÓ de 21 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/18-AIA Utiel.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8479

Data del DOGV
:   05-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/849


Data del document
:   21-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Utiel
    * impacte ambiental

RESOLUCIÓ de 21 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/18-AIA Utiel. [2019/849]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 44/18-AIA Utiel.  
  
  
«Declaració d'impacte ambiental  
Expedient: 44/18-AIA.  
Títol: instal·lació de cogeneració amb motor de biogàs de 330 Kwe.  
  
Promotor: Gestora de residus vínics SCV (Gestrevin).  
Autoritat substantiva: Servei Territorial d'Indústria i Energia de València, de la Conselleria d'Economia Sostenible, Sectors Productius, Comerç i Treball (exp. ATREGI/2017/7/46).  
Localització: polígon industrial Nuevo Tollo, parcel·la M-101, del terme municipal d'Utiel (València).  
  
Descripció del projecte  
L'objecte d'aquest projecte és la instal·lació d'una planta de cogeneració mitjançant un motor de 330 kWe que aprofita el biogàs generat en el propi procés de depuració mitjançant la digestió anaeròbia dels fangs (obtinguts en la depuradora d'aigua), en un digestor.  
  
És un combustible que, si es crema en un motogenerador, permetrà d'una banda, generar energia elèctrica per a proveïment de la planta, i d'altra banda, recuperar la calor continguda en part dels circuits del motor i en els gasos de fuita d'aquest per a les necessitats tèrmiques del propi procés de depuració.  
La planta industrial es dedica a la fabricació de mostos concentrats i gestió de productes derivats de la vinya, i utilitza mostos ensofrats, orujos, solatges (substàncies sòlides acumulades en el fons dels depòsits després de la fermentació del vi), i altres subproductes derivats de la transformació del raïm en vi, que es generen en els nombrosos cellers que hi ha en la zona, i extrauen la seua riquesa alcohòlica i tartàrica.  
  
Amb les línies de procés següents:  
- Línia d'orujos.  
- Línia de solatges.  
- Línia de processament de mostos.  
- Línia de processament de vins.  
- EDAR per al tractament i depuració de les aigües residuals, amb capacitat de depuració superior a 10.000 habitants equivalents. Les aigües provenen tant del propi procés de producció com les generades en els cellers en el procés de vinificació.  
La mercantil disposa d'autorització ambiental integrada per a una instal·lació destinada a la fabricació de mostos concentrats i valorització de subproductes derivats de la vinya, i una estació depuradora d'aigües residuals, i queda inscrita en el registre d'instal·lacions de la Comunitat Valenciana amb el número 537/AAI/CV.  
L'empresa actualment està connectada a la xarxa elèctrica de la companyia distribuïdora de la zona que proveeix la totalitat dels seus consums. Per a la nova instal·lació es proporcionarà l'aparellatge necessari per a poder connectar la instal·lació de cogeneració en paral·lel amb la xarxa de distribució de la companyia elèctrica, així com la instal·lació d'un nou CT per a la cogeneració de 400 kVA. Per a connectar el nou motor de cogeneració a la instal·lació d'MT en 20 kV, es modificarà l'actual centre de lliurament corresponent als dos transformadors existents, de fàbrica (800 kVA) i de la planta depuradora (250 kVA), registrats en el Servei Territorial d'Indústria de València.  
Descripció del procés de cogeneració.  
La planta de cogeneració estarà composta per un motor de 330 kW elèctrics que consumeix biogàs procedent del procés de tractat dels llots. Proporcionarà energia elèctrica per a les pròpies instal·lacions i en funcionament normal s'autoconsumirà íntegrament, encara que la instal·lació elèctrica estarà preparada de manera que es podrien abocar els excedents de generació a la xarxa de distribució elèctrica, a més es recuperarà la calor continguda en els gasos de fuita del motor i en el circuit d'alta temperatura, per a generar aigua calenta que s'utilitzarà per a calfament dels fangs en el digestor on es genera el biogàs.  
  
Actualment totes les necessitats tèrmiques de la fàbrica es proveeixen mitjançant una caldera, amb una potència calorífica de 8.000 Mcal/h (9.300 kW), i una producció de vapor de 10.000 kg/h, que utilitza com a combustible biomassa (restes de palla, etc.) i biogàs. Les necessitats tèrmiques que té l'EDAR és el calfament dels fangs previ a l'entrada als digestors per a aconseguir la digestió anaeròbia i generar biogàs.  
D'altra banda, el biogàs procedent del digestor anaerobi de l'EDAR s'utilitzarà també per a alimentar el forn d'assecat d'orujo, i es cremarà en una torxa el que no puga ser valorat.  
Amb la nova instal·lació de cogeneració de 330 kWe es pretén que funcione inicialment en règim d'autoconsum, i encara haurà d'importar energia de la xarxa de distribució.  
  
Tramitació administrativa  
Amb data 14 de juliol de 2017, la mercantil GESTREVIN remet consulta al Servei d'Avaluació d'Impacte Ambiental per a determinar l'amplitud i nivell de detall de l'estudi d'impacte ambiental per al projecte «Instal·lació de cogeneració amb motor de biogàs de 330 Kwe», expedient 120/17CON. Aquesta consulta consta:  
- D'instància de sol·licitud i estudi d'impacte ambiental.  
Amb data 15 de setembre de 2017, el promotor remet al Servei d'Avaluació d'Impacte Ambiental documentació complementària, que consta:  
- D'estudi d'impacte ambiental.  
- De projecte d'execució de la instal·lació de cogeneració.  
- De resolució de la direcció territorial de València, per la qual s'atorga a GESTREVIN l'autorització ambiental integrada.  
El 27 de novembre de 2017, des del Servei d'Avaluació d'Impacte Ambiental es requereix al Servei Territorial d'Indústria que incorpore a l'expedient la sol·licitud d'avaluació d'impacte ambiental i el certificat d'informació pública.  
El 2 de maig de 2018 i el 7 de maig de 2018, es registra en el Servei d'Avaluació d'Impacte Ambiental, la documentació sol·licitada i s'inicia el procediment d'avaluació d'impacte ambiental d'aquest expedient.  
  
El tràmit d'informació pública de l'estudi d'impacte ambiental es va dur a terme mitjançant la inserció del corresponent anunci en el BOP núm. 8241, de data 23 de febrer de 2018, sense haver-se presentat al·legacions.  
  
Consideracions ambientals  
Les principals afeccions associades a la instal·lació seran les següents:  
- Pel que fa a la producció de sorolls i vibracions:  
El principal focus emissor és el motor que produeix nivells de soroll al voltant dels 100 dB, se situarà dins de la planta depuradora i quedarà emplaçat a l'interior d'un contenidor condicionat per a evitar transmissions de soroll a l'exterior, els tancaments tindran les característiques necessàries per a atenuar el soroll. El contenidor estarà insonoritzat per a assegurar un nivell de soroll de 65 dB(A) a 10 metres.  
Les entrades i eixides de ventilació del contenidor estan protegides amb silenciadors acústics de 30 dB(A) d'atenuació, l'eixida dels gasos de fuita també incorpora un silenciador acústic d'igual atenuació i el propi recinte (parets i sostre) garanteix anàloga atenuació.  
  
La documentació aportada conclou que la instal·lació de cogeneració no sobrepassarà, amb els dispositius indicats, 70 dB(A) a un metre de distància en qualsevol de les seues cares.  
Els elements generadors de vibracions i les mesures preventives i correctores proposades per la mercantil són els següents:  
Motogenerador (conjunt motor + alternador).  
Es disposarà sobre una bancada metàl·lica comuna per al grup motoralternador, muntada sobre uns amortidors de vibracions ancorades a la fonamentació. Les unions del motor amb conduccions de subministrament, refrigeració i fuita es fan a través de flexibles.  
Bombes de circulació.  
Les bombes estaran dotades dels compensadors de dilatació necessaris per al seu aïllament de les conduccions associades, tant en l'aspiració com en la impulsió.  
- Pel que fa a les emissions atmosfèriques:  
Per a l'evacuació dels gasos de fuita del motor a l'atmosfera es disposarà d'una ximenera de diàmetre interior 200 mm i d'una altura sobre el nivell del sòl de 10 metres, disposarà dels orificis reglamentaris per a permetre la presa de mostres dels paràmetres contaminants en l'emissió, amb accessibilitat a aquests mitjançant infraestructura fixa.  
  
Per a disminuir les quantitats d'àcid sulfhídric en el biogàs, es realitzarà un tractament previ a la seua utilització en el motor, si incorporarà un sistema d'eliminació de H 2S mitjançant un tractament biològic amb bacteris.  
El projecte avaluat identifica el focus emissor adequadament i atés que la mercantil gestora de residus vínics SCV (Gestrevin) està autoritzada per a la gestió de residus no perillosos R1 (utilització principal com a combustible o una altra manera de produir energia) de l'annex II (operacions de valorització) de la Llei 22/2011, de 28 de juliol, de residus i sòls contaminats, la instal·lació pertany al grup A segons el que s'estableix en el Reial decret 100/2011, de 28 de gener, pel qual s'actualitza el catàleg d'activitats potencialment contaminadors de l'atmosfera i s'estableixen les disposicions bàsiques per a la seua aplicació. En aquest cas en l'apartat altres tractaments de residus, valorització energètica de residus no considerada com a incineració, es troba en el grup A, codi 19221608.  
- Pel que fa a l'afecció al sòl:  
El motor conté dos tipus de fluids, l'oli de lubricació i l'aigua de refrigeració, i són circuits tancats i estancs, sense que es produïsquen abocaments accidentals en condicions normals de funcionament.  
  
La mesura correctora proposada per la mercantil és disposar d'un canal de recollida de fugues i vessaments de l'oli lubrificant al voltant de la bancada que suporta el motor de cogeneració, per a conduir els possibles abocaments accidentals a un depòsit que periòdicament seran retirats per un gestor autoritzat.  
La producció anual estimada d'aquest residu (oli de lubricació) és d'uns 500 litres, serà adequadament emmagatzemat, etiquetat i entregat a un gestor autoritzat.  
En cas d'abocament accidental, tant de l'aigua de refrigeració com de l'oli, s'ha previst la instal·lació d'una arqueta sota el motor per a la recollida de líquids i el seu posterior abocament a una arqueta en l'exterior, i permetrà la seua retirada des d'aquest punt sense que existisca comunicació amb la xarxa de clavegueram.  
El programa de vigilància ambiental realitza control sobre les mesures preventives i correctores, entre les quals es troben:  
- Mesura dels gasos de combustió a la posada en marxa de la instal·lació i una revisió anual on s'analitze: òxids de nitrogen, CO, CO2, SO2 i partícules. La mercantil disposarà d'un llibre de registre del focus emissor de contaminants de la cogeneració.  
- Pel que fa als mesuraments acústics, es realitzarà un mesurament en estat preoperacional, previ a la posada en marxa de la instal·lació i posteriorment a la posada en marxa de la instal·lació es realitzarà un estudi acústic, segons estableix l'article 17 del Decret 266/2004. Així mateix, es realitzarà una auditoria acústica general cada 5 anys. Les mesures les realitzarà un laboratori autoritzat o bé una entitat col·laboradora de l'administració.  
  
Consideracions jurídiques  
1. El projecte examinat constitueix, segons el que es preveu en l'annex I, grup 2 (energia), epígraf f (producció d'energia termoelèctrica amb excepció de la produïda amb grups electrògens), del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Tot això, sense perjudici de les autoritzacions que siga procedent obtindre d'altres organismes, de conformitat amb la normativa sectorial que resulte d'aplicació.  
Per tot això, en ús de les facultats que tinc legalment atribuïdes, formule la següent:  
  
Resolució  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicable, la instal·lació de cogeneració amb motor de biogàs de 330 KWe, promoguda per Gestora de Residus Vínics, SCV.  
(Gestrevin), situada en el polígon industrial Nuevo Tollo, parcel·la M-101, del terme municipal d'Utiel (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els emmagatzemaments temporals d'olis lubrificants i altres residus perillosos que pogueren generar-se en la instal·lació de cogeneració prèviament al lliurament al gestor autoritzat es realitzaran sempre en zona sota coberta, pavimentada i ventilada. Es disposarà d'una cubeta de retenció de vessaments i fugues quan siguen de naturalesa líquida o susceptibles de produir lixiviats o, en defecte d'això, s'emmagatzemaran en depòsits homologats amb doble paret de seguretat. Es comptarà amb l'adequada quantitat d'absorbent no inflamable per a solucionar els xicotets vessaments accidentals, el material emprat així com el residu hauran de ser emmagatzemats i gestionats conforme a la seua naturalesa i perillositat.  
2. L'arqueta situada sota el motor per a la recollida de vessaments accidentals de l'oli lubrificant i el seu posterior abocament a una arqueta en l'exterior, ambdues hauran de ser impermeables i estanques i hauran de mantindre's netes i buidar-se amb una freqüència suficient que garantisca que no es produiran desbordaments.  
3. La instal·lació de cogeneració és una activitat potencialment contaminant de l'atmosfera, grup A, d'acord a la Llei 34/2007, de 15 de novembre, de qualitat de l'aire i protecció de l'atmosfera, per la qual cosa els límits d'emissions canalitzades, la suficiència de les mesures preventives i correctores proposades i altres aspectes relacionats amb la prevenció d'emissions a l'atmosfera, seran establits per l'òrgan competent en la preceptiva autorització d'activitats potencialment contaminadores de l'atmosfera, d'acord amb el que es preveu en l'article 13 de la llei esmentada.  
4. A la posada en marxa de la instal·lació de cogeneració i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Aquestes es realitzaran amb la instal·lació en funcionament i per un organisme de control autoritzat, i els resultats constaran en un llibre de control que estarà a la disposició de les administracions competents. En cas de superar els nivells sonors permesos per la llei s'aplicaran les mesures correctores pertinents i es realitzarà una nova auditoria acústica per a comprovar l'eficàcia de les mesures aplicades.  
5. Qualsevol modificació o ampliació del projecte presentat, o la detecció de qualsevol impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, per ser un acte de tràmit, no cal interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de la citada Llei 21/2013.  
  
València, 5 de juliol de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 21 de gener de 2019.- El director general de Medi Natural i d'Avaluació Ambiental: Antoni Marzo i Pastor.